               EIROPAS KOMISIJA
            Briselē, 6.11.2017
            COM(2017) 641 final
            2017/0283(NLE)
            Priekšlikums
            PADOMES LĒMUMS
            par nostāju, kas Eiropas Savienības vārdā jāieņem Apvienotajā veterinārijas komitejā, kura izveidota ar Nolīgumu starp Eiropas Kopienu un Šveices Konfederāciju par lauksaimniecības produktu tirdzniecību, attiecībā uz Lēmumu Nr. 1/2017 par nolīguma 11. pielikuma 6. papildinājuma grozījumiem

               PASKAIDROJUMA RAKSTS

               1.PRIEKŠLIKUMA KONTEKSTS

               ·Priekšlikuma pamatojums un mērķi

               Nolīgums starp Eiropas Kopienu un Šveices Konfederāciju par lauksaimniecības produktu tirdzniecību (turpmāk tekstā „Lauksaimniecības nolīgums”) ir stājies spēkā 2002. gada 1. jūnijā.

               Šveicei vairāku secīgu pagaidu periodu laikā bija iespēja atkāpties no pārbaudes Trichinella konstatēšanai tādu mājas cūku liemeņos un gaļā, kas paredzētas nobarošanai un kaušanai mazjaudas kautuvēs. Pēdējo piecdesmit gadu laikā Šveicē nav konstatēts neviens Trichinella gadījums. Turklāt Šveicei ir funkcionējoša diagnostikas programma, un Šveice apņemas nodrošināt, ka mājas cūku gaļai, ko laiž Eiropas Savienības tirgū, vienmēr veic pārbaudes Trichinella konstatēšanai mājas cūku liemeņos un gaļā. Tādēļ ir lietderīgi piešķirt atkāpei pastāvīgu statusu.

               Tāpēc būtu attiecīgi jāpielāgo Lauksaimniecības nolīguma 11. pielikuma 6. papildinājums.

               Ar Lauksaimniecības nolīguma 11. pielikuma 19. panta 1. punktu izveido Apvienoto veterinārijas komiteju, kurā ietilpst abu nolīgumā iesaistīto pušu pārstāvji. Tās uzdevums ir izskatīt visus jautājumus saistībā ar minēto pielikumu, kā arī to īstenot un nodrošināt tur paredzēto uzdevumu izpildi. Apvienotajai veterinārijas komitejai jo īpaši ir tiesības pieņemt lēmumu 11. pielikumā paredzētajos gadījumos. Saskaņā ar Lauksaimniecības nolīguma 11. pielikuma 19. panta 3. punktu Apvienotajai veterinārijas komitejai ir piešķirta atļauja izdarīt grozījumus minētā pielikuma papildinājumos, jo īpaši nolūkā tos pielāgot un atjaunināt.

               Apvienotās veterinārijas komitejas lēmums Nr. 1/2017 tiks publicēts Eiropas Savienības Oficiālajā Vēstnesī.

               ·Saskanība ar spēkā esošajiem noteikumiem politikas jomā

               Šis priekšlikums noteikt atkāpi ir saskaņā ar elastīguma pasākumiem, ko dalībvalstis var pieņemt attiecībā uz pārtikas nozares uzņēmumiem, kas atrodas reģionos, uz kuriem attiecas īpaši ģeogrāfiski ierobežojumi, ar nosacījumu, ka šie pasākumi neapdraud galaprodukta nekaitīgumu. Priekšlikums ir arī saskaņā ar zinātnisko atzinumu, ko Eiropas Pārtikas nekaitīguma iestāde 2011. gada 3. oktobrī sniedza attiecībā uz cūkgaļas pārbaudēs vērā ņemamajiem sabiedrības veselības apdraudējumiem
                  1
               , un tas atbilst Komisijas 2015. gada 10. augusta Īstenošanas regulai (ES) 2015/1375, ar ko nosaka īpašus noteikumus oficiālām trihinellas pārbaudēm gaļā.

               ·Saskanība ar citām ES politikas jomām

               Nolīgums starp Eiropas Kopienu un Šveices Konfederāciju par lauksaimniecības produktu tirdzniecību ietilpst ES tirdzniecības politikas vispārējā sistēmā un ir izdevīgs Eiropas Savienībai, jo Eiropas Savienība ir lauksaimniecības produktu neto eksportētāja Šveicē. Kopš nolīguma stāšanās spēkā ES tirdzniecības bilance ar Šveici ir ievērojami uzlabojusies.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               ·Juridiskais pamats

               Lēmuma priekšlikuma pamatā ir Līguma par Eiropas Savienības darbību 207. panta 4. punkts saistībā ar 218. panta 9. punktu.

               ·Juridiskā instrumenta izvēle

               Savienībai jāpieņem nostāja, kādu tā ieņems Apvienotajā veterinārijas komitejā attiecībā uz 11. pielikumā nepieciešamo grozījumu pieņemšanu. Saskaņā ar Lēmuma 2002/309/EK, Euratom 5. panta 2. punkta 1. daļu Savienības nostāju pieņem Padome, ņemot vērā Komisijas priekšlikumu.

               3.IETEKME UZ BUDŽETU

               Šis lēmums neietekmē ES budžetu. Pastāvīga statusa noteikšana atkāpei attiecas tikai uz atsevišķu kontroļu īstenošanu Šveicē, ko veic tikai Šveices tirgum paredzētai cūkgaļai.

               2017/0283 (NLE)

               Priekšlikums

               PADOMES LĒMUMS

               par nostāju, kas Eiropas Savienības vārdā jāieņem Apvienotajā veterinārijas komitejā, kura izveidota ar Nolīgumu starp Eiropas Kopienu un Šveices Konfederāciju par lauksaimniecības produktu tirdzniecību, attiecībā uz Lēmumu Nr. 1/2017 par nolīguma 11. pielikuma 6. papildinājuma grozījumiem

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 207. panta 4. punktu saistībā ar tā 218. panta 9. punktu,

               ņemot vērā Eiropas Komisijas priekšlikumu,

               tā kā:

               (1)Nolīgums starp Eiropas Kopienu un Šveices Konfederāciju par lauksaimniecības produktu tirdzniecību
                  2
                (“Lauksaimniecības nolīgums”) ir stājies spēkā 2002. gada 1. jūnijā.

               (2)Saskaņā ar Lauksaimniecības nolīguma 11. pielikuma 19. panta 1. punktu Apvienotā veterinārijas komiteja izskata visus ar minēto pielikumu un tā īstenošanu saistītos jautājumus un veic tajā paredzētos uzdevumus. Minētā pielikuma 19. panta 3. punkts pilnvaro Apvienoto veterinārijas komiteju grozīt 11. pielikuma papildinājumus, jo īpaši nolūkā tos pielāgot un atjaunināt.

               (3)Padomes un Komisijas Lēmuma 2002/309/EK, Euratom
                  3
                5. panta 2. punkta pirmajā daļā ir paredzēts, ka Padome pēc Komisijas priekšlikuma pieņem Eiropas Savienības nostāju Apvienotajā veterinārijas komitejā.

               (4)Eiropas Savienībai būtu jāpieņem nostāja, kas tai jāieņem Apvienotajā veterinārijas komitejā saistībā ar nepieciešamo grozījumu pieņemšanu.

               (5)Ar Lauksaimniecības nolīgumu izveidotās Apvienotās veterinārijas komitejas Lēmumam Nr. 1/2017 (“Apvienotās veterinārijas komitejas Lēmums Nr. 1/2017”) būtu jāstājas spēkā tā pieņemšanas dienā,

               IR PIEŅĒMUSI ŠO LĒMUMU.

               1. pants

               Nostāja, kas Eiropas Savienības vārdā jāieņem Apvienotajā veterinārijas komitejā, kura izveidota ar Lauksaimniecības nolīguma 11. pielikuma 19. panta 1. punktu, attiecībā uz 11. pielikuma 6. papildinājuma grozījumiem, ir balstīta uz Apvienotās veterinārijas komitejas lēmuma priekšlikumu, kas pievienots šim lēmumam.

               2. pants

               Šis lēmums stājas spēkā nākamajā dienā pēc tā pieņemšanas.

               Briselē,

                     Padomes vārdā –

                     priekšsēdētājs

                     (1)
                  EFSA Journal (2011); 9(10):2351(198 lpp.), publicēts 2011. gada 3. oktobrī.

                     (2)
                  OV L 114, 30.4.2002., 132. lpp.

                     (3)
                  OV L 114, 30.4.2002., 1. lpp.

    ---documentbreak---

               EIROPAS KOMISIJA
            Briselē, 6.11.2017
            COM(2017) 641 final
            PIELIKUMS
            dokumentam
            PADOMES LĒMUMS
            par nostāju, kas Eiropas Savienības vārdā jāieņem Apvienotajā veterinārijas komitejā, kura izveidota ar Nolīgumu starp Eiropas Kopienu un Šveices Konfederāciju par lauksaimniecības produktu tirdzniecību, attiecībā uz Lēmumu Nr. 1/2017 par nolīguma 11. pielikuma 6. papildinājuma grozījumiem

               PIELIKUMS

               PROJEKTS

               AR NOLĪGUMU STARP EIROPAS KOPIENU UN ŠVEICES KONFEDERĀCIJU
               PAR LAUKSAIMNIECĪBAS PRODUKTU TIRDZNIECĪBU
               IZVEIDOTĀS
               APVIENOTĀS VETERINĀRIJAS KOMITEJAS LĒMUMS NR. 1/2017

               (datums)

               par grozījumiem Nolīguma 11. pielikuma 6. papildinājumā

               APVIENOTĀ VETERINĀRIJAS KOMITEJA,

               ņemot vērā Nolīgumu starp Eiropas Kopienu un Šveices Konfederāciju par lauksaimniecības produktu tirdzniecību
                  1
                un jo īpaši tā 11. pielikuma 19. panta 3. punktu,

               tā kā:

               (1)Nolīgums starp Eiropas Kopienu un Šveices Konfederāciju par lauksaimniecības produktu tirdzniecību (“Lauksaimniecības nolīgums”) ir stājies spēkā 2002. gada 1. jūnijā.

               (2)Saskaņā ar Lauksaimniecības nolīguma 11. pielikuma 19. panta 1. punktu Apvienotā veterinārijas komiteja, kas ir izveidota ar Lauksaimniecības nolīgumu (turpmāk “Apvienotā veterinārijas komiteja”), izskata visus ar minēto pielikumu un tā īstenošanu saistītos jautājumus un veic tajā paredzētos uzdevumus. Minētā pielikuma 19. panta 3. punkts pilnvaro Apvienoto veterinārijas komiteju grozīt tā papildinājumus, jo īpaši nolūkā tos pielāgot un atjaunināt.

               (3)Lauksaimniecības nolīguma 11. pielikuma 1., 2., 3., 4., 5., 6. un 11. papildinājumu pirmo reizi grozīja ar Apvienotās veterinārijas komitejas Lēmumu Nr. 2/2003
                  2
               .

               (4)Lauksaimniecības nolīguma 11. pielikuma 1., 2., 3., 5., 6., 7., 10. un 11. papildinājumā jaunākie grozījumi izdarīti ar Apvienotās veterinārijas komitejas Lēmumu Nr. 1/2015
                  3
               .

               (5)Šveicei vairāku secīgu pagaidu periodu laikā bija iespēja atkāpties no pārbaudes Trichinella konstatēšanai tādu mājas cūku liemeņos un gaļā, kas paredzētas nobarošanai un kaušanai mazjaudas kautuvēs. Pēdējo piecdesmit gadu laikā Šveicē nav konstatēts neviens Trichinella gadījums. Turklāt Šveicei ir funkcionējoša diagnostikas programma, un Šveice apņemas nodrošināt, ka mājas cūku gaļai, ko laiž Eiropas Savienības tirgū, vienmēr veic pārbaudes Trichinella konstatēšanai mājas cūku liemeņos un gaļā. Tādēļ ir lietderīgi piešķirt atkāpei pastāvīgu statusu.

               (6)Šim lēmumam būtu jāstājas spēkā tā pieņemšanas dienā.

               (7)Tāpēc būtu jāgroza Lauksaimniecības nolīguma 11. pielikuma 6. papildinājums,

               IR PIEŅĒMUSI ŠO LĒMUMU.

               1. pants

               Lauksaimniecības nolīguma 11. pielikuma 6. papildinājuma iedaļas “Īpaši nosacījumi” 4.–6. punktu aizstāj ar šo:

               “4)Šveices kompetentās iestādes apņemas nodrošināt, ka mājas cūku liemeņiem un gaļai, ko laiž Eiropas Savienības tirgū, veic pārbaudes Trichinella konstatēšanai mājas cūku liemeņos un gaļā.

               5)Regulas (EK) Nr. 2075/2005 I pielikuma I un II nodaļā aprakstītās noteikšanas metodes Šveicē tiek lietotas pārbaudēs Trichinella konstatēšanai. Turpretī tur netiek izmantota trihinelloskopijas pārbaudes metode, kas aprakstīta Regulas (EK) Nr. 2075/2005 I pielikuma III nodaļā.

               6)Piemērojot 8. panta 3. daļas noteikumus DFI 2005. gada 23. novembra rīkojumā attiecībā uz higiēnas noteikumu ievērošanu dzīvnieku kaušanā (OHyAb; RS 817.190.1) un 9. panta 8. daļu DFI 2005. gada 23. novembra rīkojumā par dzīvnieku izcelsmes pārtikas produktiem (RS 817.022.108), nobarošanai un kaušanai turēto mājas cūku liemeņus un gaļu, kā arī gaļas izstrādājumus, gaļas produktus un pārstrādātos gaļas produktus, kuri nav paredzēti Eiropas Savienības tirgum, marķē ar speciālu nekaitīguma zīmogu, kurš atbilst paraugam, kas noteikts 9. pielikuma pēdējā daļā DFI 2005. gada 23. novembra rīkojumā attiecībā uz higiēnas noteikumu ievērošanu dzīvnieku kaušanā.

               Šos produktus nevar izmantot tirdzniecībā ar Eiropas Savienības dalībvalstīm atbilstīgi 9.a pantam DFI 2005. gada 23. novembra rīkojumā par dzīvnieku izcelsmes pārtikas produktiem.”

               7. punktu svītro.

               2. pants

               Šo lēmumu, kas sagatavots divos eksemplāros, paraksta abi līdzpriekšsēdētāji vai citas pilnvarotas personas, kas rīkojas Lauksaimniecības nolīguma pušu vārdā.

               3. pants

               Šis lēmums stājas spēkā tā pieņemšanas dienā.

               Briselē,

               Eiropas Savienības vārdā –
                     Šveices Konfederācijas vārdā –

               Delegācijas vadītājs
                     Delegācijas vadītājs

                     (1)
                  OV L 114, 30.4.2002., 132. lpp.

                     (2)
                  Apvienotās veterinārijas komitejas, kas izveidota ar Nolīgumu starp Eiropas Kopienu un Šveices Konfederāciju par lauksaimniecības produktu tirdzniecību, 2003. gada 25. novembra Lēmums Nr. 2/2003 par nolīguma 11. pielikuma 1., 2., 3., 4., 5., 6. un 11. papildinājuma grozījumiem (2004/78/EK) (OV L 23, 28.1.2004., 27. lpp.).

                     (3)
                  Apvienotās veterinārijas komitejas, kas izveidota ar Nolīgumu starp Eiropas Kopienu un Šveices Konfederāciju par lauksaimniecības produktu tirdzniecību, 2015. gada 17. decembra Lēmums Nr. 1/2015 par nolīguma 11. pielikuma 1., 2., 3., 5., 6., 7., 10. un 11. papildinājuma grozījumiem (2015/2367/ES) (OV L 337, 23.12.2015., 128. lpp.).


               EIROPAS KOMISIJA
            Briselē, 30.10.2017
            COM(2017) 628 final
            2017/0277(NLE)
            Priekšlikums
            PADOMES LĒMUMS
            par nostāju, kas Savienības vārdā jāieņem Konvencijas par Eiropas dzīvās dabas un dabisko dzīvotņu aizsardzību pastāvīgās komitejas trīsdesmit septītajā sanāksmē attiecībā uz tās II pielikuma grozījumu

               PASKAIDROJUMA RAKSTS

               1.Priekšlikuma priekšmets

               Šis priekšlikums ir par lēmumu, ar kuru nosaka nostāju, kas Savienības vārdā jāieņem Konvencijas par Eiropas dzīvās dabas un dabisko dzīvotņu aizsardzību pastāvīgās komitejas trīsdesmit septītajā ikgadējā sanāksmē, kas notiks Strasbūrā, Francijā, 2017. gada 5.–8. decembrī, saistībā ar paredzēto lēmuma pieņemšanu par grozījumu Konvencijas II pielikumā.

               2.Priekšlikuma konteksts

               2.1.Konvencija par Eiropas dzīvās dabas un dabisko dzīvotņu aizsardzību

               1979. gada Konvencijas par Eiropas dzīvās dabas un dabisko dzīvotņu aizsardzību (Bernes konvencija, “Nolīgums”) mērķis ir aizsargāt Eiropas savvaļas floru un faunu un to dabiskās dzīvotnes, jo īpaši, ja to aizsardzībai ir vajadzīga vairāku valstu sadarbība. Tas ir starpvaldību līgums, kas noslēgts Eiropas Padomes aizgādībā. Nolīgums stājās spēkā 1982. gada 1. jūnijā. Eiropas Kopiena ir Nolīguma līgumslēdzēja puse kopš 1982. gada 1. septembra
                  1
               . Šobrīd Nolīgumam ir 51 līgumslēdzēja puse, tostarp visas ES dalībvalstis.

               2.2.Pastāvīgās komiteja

               Pastāvīgā komiteja ir Konvencijas lēmējstruktūra ar pilnvarām izvērtēt sugu saglabāšanās stāvokli un pēc tam pārskatīt sugu sarakstu Konvencijas pielikumos. Tās funkcijas ir uzskaitītas Nolīguma 13.–15. pantā. Komitejas sanāksmes notiek ne retāk kā reizi divos gados vai tad, kad to pieprasa vairākums Līgumslēdzēju pušu. Ierasts, ka pastāvīgā komiteja tiekas katru gadu.

               Pilnvarojums attiecībā uz Savienības nostāju par pielikumu grozījumiem tiek dots ar Padomes lēmumu, kura pamatā ir Komisijas priekšlikums. Par ES kopējo nostāju attiecībā uz citiem lēmumu un rezolūciju projektiem vienojas iepriekš attiecīgās Padomes darba grupas sanāksmēs vai uz vietas ES koordinācijas sanāksmēs.

               2.3.Paredzētais pastāvīgās komitejas akts

               Nolīguma pastāvīgās komitejas trīsdesmit septītajā ikgadējā sanāksmē, kas notiks 2017. gada 5.–8. decembrī Strasbūrā, Francijā, ir paredzēts pieņemt lēmumu par grozījumu Nolīguma II pielikumā (“paredzētais akts”).

               Saskaņā ar Nolīguma 17. pantu pielikumu grozījumu pieņem ar divu trešdaļu Līgumslēdzēju pušu vairākumu. Grozījumi stājas spēkā attiecībā uz visām Līgumslēdzējām pusēm trīs mēnešus pēc to pieņemšanas pastāvīgajā komitejā, izņemot, ja viena trešdaļa Līgumslēdzēju pušu ir cēlušas iebildumus, neskaitot tās Līgumslēdzējas puses, kuras iesniegušas iebildumu (atrunu) pastāvīgās komitejas sanāksmes laikā.

               Paredzētā akta mērķis ir izdarīt grozījumu Nolīguma II pielikumā, kā tas paredzēts Nolīguma 17. pantā.

               Paredzētais akts kļūs saistošs Līgumslēdzējām pusēm atbilstoši Nolīguma 6. pantam, kurā paredzēts, ka katra Līgumslēdzēja puse veic atbilstošus un nepieciešamus tiesiskus un administratīvus pasākumus, lai II pielikumā uzskaitītajām savvaļas faunas sugām nodrošinātu īpašu aizsardzību.

               3.Nostāja, kas jāieņem Savienības vārdā

               Pastāvīgā komiteja ir ar Nolīgumu izveidota struktūra. Nolīguma pastāvīgās komitejas trīsdesmit septītā ikgadējā sanāksme notiks 2017. gada 5.–8. decembrī Strasbūrā, Francijā.

               Albānijas Republika ir iesniegusi priekšlikumu Nolīguma II pielikuma grozījumam, ar kuru sarakstā iekļauj Balkānu lūsi (Lynx lynx spp. balcanicus), kas ir Nolīguma III pielikuma sarakstā jau iekļautā Eirāzijas lūša (Lynx lynx) apakšsuga.

               Savienībai būtu jāatbalsta šis priekšlikums, jo tas ir zinātniski pamatots un atbilst Savienības saistībām — starptautiskā līmenī sadarboties bioloģiskās daudzveidības aizsardzības jomā.

               Tāpēc Padomei ir jāpieņem lēmums par nostāju, kas saistībā ar pastāvīgās komitejas trīsdesmit septīto sanāksmi Savienības vārdā ir jāieņem attiecībā uz grozījuma priekšlikumu.

               Grozījuma priekšlikuma dēļ nebūs vajadzīgas izmaiņas spēkā esošajos Savienības tiesību aktos.

               4.Juridiskais pamats

               4.1.Procesuālais juridiskais pamats

               4.1.1.Principi

               Līguma par Eiropas Savienības darbību (LESD) 218. panta 9. punktā ir paredzēti lēmumi, kas nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.

               Jēdziens “lēmumi ar juridiskām sekām” ietver aktus, kam ir tiesiskas sekas saskaņā ar starptautisko tiesību normām, kuras reglamentē attiecīgo struktūru. Tas ietver arī instrumentus, kas nav saistoši saskaņā ar starptautiskajām tiesībām, bet “var būtiski ietekmēt Savienības likumdevēja pieņemtā tiesiskā regulējuma saturu”
                  2
               .

               4.1.2.Piemērošana konkrētajā gadījumā

               Pastāvīgā komiteja ir ar Nolīgumu izveidota struktūra. Konvencijas pastāvīgās komitejas trīsdesmit septītā ikgadējā sanāksme notiks 2017. gada 5.–8. decembrī Strasbūrā, Francijā.

               Akts, ko pastāvīgā komiteja ir aicināta pieņemt, ir akts ar juridiskām sekām. Paredzētais akts būs saistošs saskaņā ar starptautiskajām tiesībām atbilstīgi Konvencijas 6. pantam, lai nodrošinātu īpašu aizsardzību II pielikumā uzskaitītajām savvaļas faunas sugām. Paredzētais akts nepapildina un negroza Nolīgumā noteikto iestāžu sistēmu.

               Tādēļ ierosinātā lēmuma procesuālais juridiskais pamats ir LESD 218. panta 9. punkts.

               4.2.Materiālais juridiskais pamats

               4.2.1.Principi

               Lēmuma, kas pieņemams saskaņā ar LESD 218. panta 9. punktu, materiālais juridiskais pamats galvenokārt ir atkarīgs no paredzētā akta, par kuru nostāja Savienības vārdā jāieņem, mērķa un satura. Ja paredzētajam aktam ir divi mērķi vai divi komponenti un viens ir atzīstams par galveno, bet otrs nav būtisks, lēmums atbilstoši LESD 218. panta 9. punktam jābalsta uz viena materiālā juridiskā pamata, proti, tā, ko prasa galvenais vai dominējošais mērķis vai komponents.

               4.2.2.Piemērošana konkrētajā gadījumā

               Paredzētā akta galvenais mērķis un saturs attiecas uz vidi.

               Tāpēc ierosinātā lēmuma materiālais juridiskais pamats ir 192. panta 1. punkts.

               4.3.Secinājums

               Ierosinātā lēmuma juridiskajam pamatam jābūt LESD 192. panta 1. punktam saistībā ar tā 218. panta 9. punktu.

               2017/0277 (NLE)

               Priekšlikums

               PADOMES LĒMUMS

               par nostāju, kas Savienības vārdā jāieņem Konvencijas par Eiropas dzīvās dabas un dabisko dzīvotņu aizsardzību pastāvīgās komitejas trīsdesmit septītajā sanāksmē attiecībā uz tās II pielikuma grozījumu

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 192. panta 1. punktu saistībā ar 218. panta 9. punktu,

               ņemot vērā Eiropas Komisijas priekšlikumu,

               tā kā:

               (1)Konvenciju par Eiropas dzīvās dabas un dabisko dzīvotņu aizsardzību (Bernes konvencija, “Nolīgums”) Savienība noslēdza ar Padomes 1982. gada 1. jūnija Lēmumu 82/72/EEK
                  3
               , un tā stājās spēkā 1982. gada 1. jūnijā. Nolīguma mērķis ir aizsargāt savvaļas floru un faunu un to dabiskās dzīvotnes, jo īpaši, ja to aizsardzībai ir vajadzīga vairāku valstu sadarbība. Tas ir starpvaldību līgums, kas noslēgts Eiropas Padomes aizgādībā.

               (2)Saskaņā ar Nolīguma 17. pantu pastāvīgā komiteja var pieņemt lēmumu par grozījumu izdarīšanu Nolīguma pielikumos.

               (3)Pastāvīgā komiteja trīsdesmit septītajā sanāksmē 2017. gada 5.–8. decembrī pieņems lēmumu par grozījumu Nolīguma II pielikumā.

               (4)Ir lietderīgi noteikt nostāju, kas Savienības vārdā jāieņem pastāvīgajā komitejā, jo minētais lēmums būs Savienībai saistošs.

               (5)Savienībai būtu jāatbalsta priekšlikums iekļaut Nolīguma II pielikumā Balkānu lūsi (Lynx lynx spp. balcanicus), kas ir Nolīguma III pielikuma sarakstā jau iekļautā Eirāzijas lūša (Lynx lynx) apakšsuga, jo šis priekšlikums ir zinātniski pamatots un saskan ar Savienības apņemšanos starptautiskā līmenī sadarboties bioloģiskās daudzveidības aizsardzības jomā saskaņā ar ANO Konvencijas par bioloģisko daudzveidību 5. pantu un ar lēmumiem, kas tika pieņemti minētās konvencijas līgumslēdzēju pušu konferencē, jo īpaši ar desmitajā sanāksmē pieņemto vispārējo mērķrādītāju par zināmo apdraudēto sugu izzušanas novēršanu līdz 2020. gadam un to saglabāšanās stāvokļa uzlabošanu un stabilizēšanu, jo īpaši visstraujāk izzūdošo sugu gadījumā.

               (6)Eirāzijas lūsis (Lynx lynx) jau ir iekļauts Padomes Direktīvas 92/43/EEK
                  4
                II un IV pielikumā, un tāpēc pēc Balkānu lūša (Lynx lynx spp. balcanicus) apakšsugas iekļaušanas Nolīguma II pielikumā nebūs vajadzīgas izmaiņas Savienības tiesību aktos,

               IR PIEŅĒMUSI ŠO LĒMUMU.

               1. pants

               Nostāja, kas Savienības vārdā jāieņem Konvencijas par Eiropas dzīvās dabas un dabisko dzīvotņu aizsardzību pastāvīgās komitejas trīsdesmit septītajā sanāksmē, ir atbalstīt Lynx lynx spp. balcanicus iekļaušanu tās II pielikumā.

               2. pants

               Šis lēmums ir adresēts Komisijai.

               Briselē,

                     Padomes vārdā —

                     priekšsēdētājs

                     (1)
                  Padomes 1981. gada 3. decembra Lēmums 82/72/EEK par to, ka jānoslēdz Konvencija par Eiropas savvaļas dzīvnieku, augu un dabisko biotopu aizsardzību (OV L 38, 10.2.1982., 1. lpp.).

                     (2)
                  Lieta C-399/12, Vācija/Padome (OIV), ECLI:EU:C:2014:2258, 61.–64. punkts.

                     (3)
                  OV L 38, 10.2.1982., 1. lpp.

                     (4)
                  Padomes 1992. gada 21. maija Direktīva 92/43/EEK par dabisko dzīvotņu, savvaļas faunas un floras aizsardzību (OV L 206, 22.7.1992., 7. lpp.).


               EIROPAS KOMISIJA
            Briselē, 6.11.2017
            COM(2017) 644 final
            2017/0286(NLE)
            Priekšlikums
            PADOMES LĒMUMS
            par nostāju, kas Eiropas Savienības vārdā jāpieņem ĀKK un ES Vēstnieku komitejā sakarā ar ĀKK un ES Partnerattiecību nolīguma 68. panta īstenošanu

               PASKAIDROJUMA RAKSTS

               1.Priekšlikuma priekšmets

               Šis priekšlikums attiecas uz lēmumu, ar ko nosaka nostāju, kas Savienības vārdā jāpieņem ĀKK un ES Vēstnieku komitejā sakarā ar to, ka paredzēts pieņemt Vēstnieku komitejas lēmumu par ĀKK un ES Partnerattiecību nolīguma 68. panta īstenošanu.

               2.Priekšlikuma konteksts

               2.1.ĀKK un EK Partnerattiecību nolīgums (“Kotonū nolīgums”)

               ĀKK un ES Partnerattiecību nolīguma
                  1
                (“nolīgums”) mērķis ir izveidot asociāciju starp Eiropas Savienību un ĀKK valstīm. Nolīgums stājās spēkā 2003. gada 1. aprīlī.

               ĀKK un ES Partnerattiecību nolīguma 100. pantā noteikts, ka ĀKK un ES Ministru padome, pamatojoties uz ĀKK un ES Attīstības finansiālās sadarbības komitejas ieteikumu, var pārskatīt, pārbaudīt un/vai grozīt tā Ia, Ib, II, III, IV un VI pielikumu.

               ĀKK un ES Partnerattiecību nolīguma 15. panta 4. punktā noteikts, ka ĀKK un ES Ministru padome var deleģēt pilnvaras ĀKK un ES Vēstnieku komitejai.

               Apvienotās ministru padomes sanāksmē Dakārā 2017. gada 6. maijā ĀKK un ES Ministru padome nolēma ĀKK un ES Vēstnieku komitejai deleģēt pilnvaras līdz 2017. gada 31. decembrim pieņemt lēmumu par ĀKK un ES Partnerattiecību nolīguma 68. panta īstenošanu.

               2.2.ĀKK un ES Vēstnieku komiteja

               ĀKK un ES Vēstnieku komiteja var pieņem lēmumus, kas pusēm ir juridiski saistoši. Vēstnieku komitejā ir, no vienas puses, katras dalībvalsts pastāvīgais pārstāvis Eiropas Savienībā un Komisijas pārstāvis un, no otras puses, katras ĀKK valsts misijas vadītājs Eiropas Savienībā. Vēstnieku komitejas priekšsēdētāja amatu ieņem secīgi Kopienas izraudzīts dalībvalsts pastāvīgais pārstāvis un ĀKK valstu izraudzīts misijas vadītājs, kurš pārstāv ĀKK valsti. Komiteja palīdz Ministru padomei tās uzdevumu izpildē un pilda jebkuras pilnvaras, ko tai uzticējusi Padome. Šajā sakarā tā uzrauga šā nolīguma īstenošanu un tajā noteikto mērķu sasniegšanas progresu. Vēstnieku komiteja sanāk regulāri, īpaši, lai sagatavotu Padomes sēdes un tad, kad tas izrādās nepieciešams.

               2.3.ĀKK un ES Vēstnieku komitejas plānotais akts

               Līdz 2017. gada 31. decembrim ĀKK un ES Vēstnieku komitejai jāpieņem lēmums par ĀKK un ES Partnerattiecību nolīguma 68. panta īstenošanu (“plānotais akts”).

               Lēmumu piemēros II pielikuma 3. nodaļai, un tā mērķis ir uzlabot finansēšanas sistēmas darbību, kas nepieciešama atbalstam ārējo krīžu gadījumā.

               Plānotais akts pusēm būs saistošs saskaņā ar nolīguma 15. panta 3. punktu, kurā noteikts, ka “ĀKK un ES Ministru padome var pieņemt lēmumus, kas Pusēm ir saistoši”, un nolīguma 15. panta 4. punktu, kurā noteikts: “ĀKK un ES Ministru padome var deleģēt pilnvaras ĀKK un ES Vēstnieku komitejai.”

               3.Nostāja, kas jāpieņem Savienības vārdā

               Saskaņā ar ĀKK un ES Partnerattiecību nolīguma 68. pantu “Puses atzīst, ka makroekonomiska nestabilitāte, kas rodas ārējo krīžu rezultātā, var nelabvēlīgi ietekmēt ĀKK valstu attīstību un apdraudēt to attīstības prasību izpildi. Tāpēc saskaņā ar sadarbības daudzgadu finanšu shēmu atbilstīgi šim nolīgumam tiek izveidota papildu atbalsta sistēma, lai mazinātu īstermiņa nelabvēlīgo ietekmi, kas rodas ārējo krīžu rezultātā, tostarp ietekmi uz eksporta ieņēmumiem.”

               ĀKK un ES Partnerattiecību nolīguma II pielikuma 3. nodaļā noteikti noteikumi par finansējumu eksporta ieņēmumu īstermiņa svārstībām (FLEX). Šis pielikums tika grozīts ar ĀKK un EK Padomes 2008. gada 13. jūnija Lēmumu 1/2008
                  2
               .

               Plašu un atkārtotu nelabvēlīgu ārējo krīžu ietekmē, jaunattīstības valstu ražošanai un labklājībai īstermiņā tiek nodarīti lieli zaudējumi, kā arī tiek ilglaicīgi palēlināta izaugsme, kas skaidrojams ne tikai ar eksporta ieņēmumu svārstībām. Šādas ārējās krīzes var būt saistītas ar globālās ekonomikas attīstību, īpaši ar globālo izaugsmi, kā arī ar dabas katastrofām.

               Tādēļ, balstoties uz pieredzi, kas gūta, pielietojot FLEX instrumentu, ieskaitot konkrēto finansējumu pēc 2008. gada globālās ekonomikas un finanšu krīzes (neaizsargātības FLEX), un saskaņā ar ĀKK un ES Partnerattiecību nolīgumu, tika izstrādāta jauna pieeja, kas palīdz valstīm pārvarēt makroekonomiku skarošās krīzes un kurā ņemta vērā fiskālā telpa — valdības makroekonomiskā spēja reaģēt uz ārējām krīzēm.

               Tādējādi Komisijas rīcību katram gadījumam atsevišķi varēs vislabāk pielāgot tad, ja pieprasījumi tiks saskaņoti izskatīti neparedzētām vajadzībām atvēlēta vienotā finansējuma ietvaros.  Tad ar ĀKK pusi tika panākta vienošanās makroekonomikas krīžu gadījumos sniegto atbalstu segt ar 11. Eiropas Attīstības fonda finansējumu neparedzētām vajadzībām.

               Tādējādi, kā noteikts ĀKK un ES Partnerattiecību nolīguma 68. pantā, plānotā akta nolūks ir ārējo krīžu gadījumā sniegt atbalstu konkrētām ĀKK valstīm. Atbalstu sniedz no neparedzētām vajadzībām atvēlēta vienotā finansējuma.

               Lai iepriekšminēto jauno pieeju īstenotu, saskaņā ar Kotonū nolīgumu izveidotajām struktūrām būtu jāpieņem juridiski saistošs lēmums.

               2017. gada 5. maija ĀKK un ES Ministru padome nolēma, ka priekšlikumu par atbalstu ĀKK un ES Partnerattiecību nolīguma 68. pantā paredzēto ārējo krīžu gadījumā finansēs no neparedzētām vajadzībām atvēlēta finansējuma un deleģēja pilnvaras ĀKK un ES Vēstnieku komitejai līdz 2017. gada 31. decembrim pieņemt lēmumu, kuru piemēros ĀKK un ES Partnerattiecību nolīguma II pielikuma 3. nodaļai.

               Komisija tādēļ ierosina Padomei pieņemt šo lēmumu.

               4.Juridiskais pamats

               4.1.Procesuālais juridiskais pamats

               4.1.1.Principi

               Līguma par Eiropas Savienības darbību (LESD) 218. panta 9. punktā paredzēti lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.

               Jēdziens “lēmumi ar juridiskām sekām” ietver aktus, kam ir tiesiskas sekas saskaņā ar starptautisko tiesību normām, kuras reglamentē attiecīgo struktūru. Tas ietver arī instrumentus, kas nav saistoši saskaņā ar starptautiskajām tiesībām, bet “var būtiski ietekmēt Savienības likumdevēja pieņemtā tiesiskā regulējuma saturu”
                  3
               .

               4.1.2.Piemērošana konkrētajā gadījumā

               ĀKK un ES Vēstnieku komiteja ir struktūra, kas izveidota ar nolīgumu, proti, Kotonū nolīgumu.

               Akts, ko ir aicināta pieņemt Tirdzniecības komiteja, ir akts, kuram ir juridiskas sekas. Plānotais akts atbilstoši starptautiskajām tiesībām būs pusēm saistošs saskaņā ar Kotonū nolīguma 15. panta 3. un 4. punktu.

               Plānotais akts nepapildina un negroza nolīgumā noteikto iestāžu sistēmu.

               Tādēļ ierosinātā lēmuma procesuālais juridiskais pamats ir LESD 218. panta 9. punkts.

               4.2.Materiālais juridiskais pamats

               4.2.1.Principi

               Lēmuma materiālais juridiskais pamats saskaņā ar LESD 218. panta 9. punktu ir pirmkārt atkarīgs no plānotā akta, par kuru Savienības vārdā pieņem nostāju, mērķa un satura. Ja plānotajam aktam ir divi mērķi vai divi komponenti un viens ir atzīstams par galveno, bet otrs nav būtisks, lēmums, ko pieņem atbilstoši LESD 218. panta 9. punktam, jābalsta uz viena materiālā juridiskā pamata, proti, tā, ko prasa galvenais vai dominējošais mērķis vai komponents.

               4.2.2.Piemērošana konkrētajā gadījumā

               Plānotā akta galvenais mērķis un saturs ir saistīts ar “attīstības sadarbību”. Tādēļ ierosinātā lēmuma materiālais juridiskais pamats ir LESD 209. panta 2. punkts.

               4.3.Secinājums

               Ierosinātā lēmuma juridiskajam pamatam būtu jābūt LESD 209. panta 2. punktam, to lasot saistībā ar LESD 218. panta 9. punktu.

               5.Plānotā akta publicēšana

               ĀKK un ES Vēstnieku komitejas lēmumu piemēros Kotonū nolīguma II pielikumam, tāpēc ir lietderīgi to pēc tā pieņemšanas publicēt Eiropas Savienības Oficiālajā Vēstnesī.

               2017/0286 (NLE)

               Priekšlikums

               PADOMES LĒMUMS

               par nostāju, kas Eiropas Savienības vārdā jāpieņem ĀKK un ES Vēstnieku komitejā sakarā ar ĀKK un ES Partnerattiecību nolīguma 68. panta īstenošanu

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 209. panta 2. punktu, to lasot saistībā ar 218. panta 9. punktu,

               ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses (turpmāk “ĀKK un ES Partnerattiecību nolīgums”)
                  4
               ,

               ņemot vērā Eiropas Komisijas priekšlikumu,

               tā kā:

               (1)Partnerattiecību nolīgums starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, (“ĀKK un ES Partnerattiecību nolīgums”) tika parakstīts 2000. gada 23. jūnijā Kotonū. ĀKK un ES Partnerattiecību nolīgums stājās spēkā 2003. gada 1. aprīlī.

               (2)Saskaņā ar ĀKK un ES Partnerattiecību nolīguma 100. pantu ĀKK un ES Ministru padome, pamatojoties uz ĀKK un ES Attīstības finansiālās sadarbības komitejas ieteikumu, var pārskatīt, pārbaudīt un/vai grozīt tā Ia, Ib, II, III, IV un VI pielikumu.

               (3)ĀKK un ES Partnerattiecību nolīguma 15. panta 4. punktā noteikts, ka ĀKK un ES Ministru padome var deleģēt pilnvaras ĀKK un ES Vēstnieku komitejai.

               (4)Apvienotās ministru padomes sanāksmē Dakārā 2017. gada 6. maijā ĀKK un ES Ministru padome nolēma ĀKK un ES Vēstnieku komitejai deleģēt pilnvaras pieņemt lēmumu par ĀKK un ES Partnerattiecību nolīguma 68. panta īstenošanu līdz 2017. gada 31. decembrim.

               (5)Ir lietderīgi noteikt nostāju, kas Savienības vārdā būtu jāpieņem ĀKK un ES Vēstnieku komitejā, jo lēmums būs Savienībai saistošs.

               (6)Lēmumu piemēros ĀKK un ES Partnerattiecību nolīguma II pielikuma 3. nodaļai, un tā mērķis ir uzlabot finansēšanas sistēmas darbību, kas nepieciešama atbalstam ārējo krīžu gadījumā,

               IR PIEŅĒMUSI ŠO LĒMUMU.

               1. pants

               1.Šim lēmumam pievienots ĀKK un ES Vēstnieku komitejas lēmums ir tās nostājas pamatā, kas Savienības vārdā jāpieņem ĀKK un ES Vēstnieku komitejā sakarā ar ĀKK un ES Partnerattiecību nolīguma 68. panta īstenošanu.

               2. Savienības pārstāvji ĀKK un ES Vēstnieku komitejā drīkst vienoties par nebūtiskām izmaiņām lēmuma projektā bez Padomes papildu lēmuma.

               2. pants

               ĀKK un ES Vēstnieku komitejas lēmumu pēc tā pieņemšanas publicē Eiropas Savienības Oficiālajā Vēstnesī.

               3. pants

               Šis lēmums ir adresēts Komisijai.

               Briselē,

                     Padomes vārdā —

                     priekšsēdētājs

                     (1)
                  Padomes Lēmums (2002. gada 19. decembris) par Partnerattiecību nolīguma noslēgšanu starp Āfrikas, Karību jūras reģiona un Klusā okeāna valstīm, no vienas puses, un Eiropas Kopienu un tās dalībvalstīm, no otras puses, kas tika parakstīts Kotonū 2000. gada 23. jūnijā (OV L 65, 8.3.2003., 27. lpp.).

                     (2)
                  OV L 171, 1.7.2008, 63. lpp.

                     (3)
                  Tiesas 2014. gada 7. oktobra spriedums, Vācija pret Padomi, Lieta C-399/12, ECLI:EU:C:2014:2258, 61.–64. punkts.

                     (4)
                  (OV L 317, 15.12.2000., 3. lpp.), nolīgums, kas grozīts ar nolīgumu, kurš 2005. gada 25. jūnijā parakstīts Luksemburgā (OV L 209, 11.8.2005., 27. lpp.), un ar nolīgumu, kurš 2010. gada 22. jūnijā parakstīts Vagadugu (OV L 287, 4.11.2010., 3. lpp).

    ---documentbreak---

               EIROPAS KOMISIJA
            Briselē, 6.11.2017
            COM(2017) 644 final
            PIELIKUMS
            dokumentam
            PriekšlikumsPADOMES LĒMUMS
            par nostāju, kas Eiropas Savienības vārdā jāpieņem ĀKK un ES Vēstnieku komitejā sakarā ar ĀKK un ES Partnerattiecību nolīguma 68. panta īstenošanu

               PIELIKUMS

               ĀKK UN ES VĒSTNIEKU KOMITEJAS

               LĒMUMS Nr.° … /2017

               (../../2017)

               par ĀKK un ES Partnerattiecību nolīguma 68. panta īstenošanu

               ĀKK UN ES VĒSTNIEKU KOMITEJA,

               ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses
                  1
               , (turpmāk “ĀKK un ES Partnerattiecību nolīgums”) un jo īpaši tā 100. pantu, to lasot saistībā ar tā 15. panta 4. punktu un 16. panta 2. punktu,

               tā kā:

               (1)ĀKK un ES Partnerattiecību nolīguma 68. pantā noteikts, ka jāizveido papildu atbalsta mehānisms, lai mazinātu ārējo krīžu izraisīto īstermiņa nelabvēlīgo ietekmi uz ĀKK valstu ekonomiku. Minētā panta 4. punktā ir noteikts, ka atbalsta mehānisma kārtība ir izklāstīta nolīguma II pielikumā.

               (2)Nepieciešams, lai mehānisms, kas patlaban definēts ĀKK un ES Partnerattiecību nolīguma II pielikumā, tiktu pielāgots pušu vajadzībām un nodrošinātu elastīgu un ātru atbalsta sniegšanu.

               (3)ĀKK un ES Partnerattiecību nolīguma 100. pantā noteikts, ka konkrētā nolīguma Ia, Ib, II, IV un VI pielikumu ĀKK un ES Ministru padome var pārskatīt, pārbaudīt un/vai izdarīt tajos grozījumus, pamatojoties uz ĀKK un ES Attīstības finansiālās sadarbības komitejas ieteikumu.

               (4)ĀKK un ES Partnerattiecību nolīguma 15. panta 4. punktā noteikts, ka ĀKK un ES Ministru padome var deleģēt pilnvaras ĀKK un ES Vēstnieku komitejai.

               (5)ĀKK un ES Partnerattiecību nolīguma 16. panta 2. punktā noteikts, ka ĀKK un ES Vēstnieku komiteja pilda jebkuras pilnvaras, ko tai uzticējusi Padome.

               (6)ĀKK un ES Ministru padomes 2017. gada 5. maija sanāksmē ĀKK un ES Vēstnieku komiteja tika pilnvarota pieņemt lēmumu par ĀKK un ES Partnerattiecību nolīguma 68. panta īstenošanu attiecībā uz ārējām krīzēm un II pielikuma 3. nodaļas grozīšanu.

               (7)Šis lēmums būtu jāpieņem ĀKK un ES Vēstnieku komitejai,

               IR NOLĒMUSI ŠĀDI.

               1. pants

               ĀKK un ES Partnerattiecību nolīguma 68. pantā (“nolīgums”) paredzēto finanšu atbalstu, kuru ārējo krīžu izraisītas makroekonomiskās nestabilitātes gadījumā sniedz ĀKK valstīm, reglamentē šā lēmuma noteikumi.

               2. pants

               1.No 11. Eiropas Attīstības fonda rezerves neparedzētām vajadzībām var mobilizēt papildu finansiālu atbalstu, lai mazinātu īstermiņa nelabvēlīgo ietekmi, kas rodas ārējo krīžu rezultātā, tostarp ietekmi uz eksporta ieņēmumiem, un aizsargātu sociālekonomiskās reformas un rīcībpolitiku, ko apdraud ieņēmumu samazinājums.

               2.Tālab ĀKK valstis, kuras piemeklējusi ārēja krīze, iesniedz Eiropas Komisijai pieprasījumu par finansiālu atbalstu, kas saskaņā ar pieeju, kas orientēta uz vajadzībām, tiks pārbaudīts katrā atsevišķā gadījumā, pamatojoties uz sadarbības daudzgadu finanšu shēmu saskaņā ar nolīgumu.

               3.Palīdzību pārvalda un īsteno saskaņā ar procedūrām, kuras pieļauj ātras, elastīgas un efektīvas darbības. Eiropas Komisija periodiski sniegs ziņojumus ĀKK un ES Attīstības finansiālās sadarbības komitejai.

               3. pants

               Par 68. panta praktisko īstenošanas kārtību informē nolīguma līgumslēdzējas puses, Eiropas Komisiju un ĀKK sekretariātu.

               4. pants

               ĀKK un ES Partnerattiecību nolīguma II pielikuma 3. nodaļu piemēro saskaņā ar šo lēmumu.

               5. pants

               Šis lēmums stājas spēkā tā pieņemšanas dienā.

               Vieta [...], [...]

                     ĀKK un ES Vēstnieku komitejas vārdā —

                     priekšsēdētājs

                     (1)
                  (OV L 317, 15.12.2000., 3. lpp.), nolīgums, kas grozīts ar nolīgumu, kurš 2005. gada 25. jūnijā parakstīts Luksemburgā (OV L 209, 11.8.2005., 27. lpp.), un ar nolīgumu, kurš 2010. gada 22. jūnijā parakstīts Vagadugu (OV L 287, 4.11.2010., 3. lpp).


               EIROPAS KOMISIJA
            Briselē, 6.11.2017
            COM(2017) 638 final
            2017/0280(NLE)
            Priekšlikums
            PADOMES LĒMUMS
            par nostāju, kas Eiropas Savienības vārdā jāieņemEEZ Apvienotajā komitejā attiecībā uz EEZ Apvienotās komitejas reglamenta grozīšanu

               PASKAIDROJUMA RAKSTS

               1.PRIEKŠLIKUMA KONTEKSTS

               •Priekšlikuma pamatojums un mērķi

               Abu EEZ Apvienotās komitejas lēmuma projektu (pievienoti Padomes lēmuma priekšlikumam) mērķis ir grozīt EEZ Apvienotās komitejas reglamentu, lai pievienotu bulgāru, rumāņu un horvātu valodu.

               Pirmais EEZ Apvienotās komitejas lēmuma projekts, kas iekļauts 1. pielikumā, attiecas uz bulgāru un rumāņu valodu. Atbilstoši Nolīgumam par Bulgārijas Republikas un Rumānijas dalību Eiropas Ekonomikas zonā
                  1
               , kas parakstīts 2007. gada 25. jūlijā Briselē, EEZ līguma 129. panta 1. punkts tika grozīts, lai pievienotu bulgāru un rumāņu valodu EEZ līguma valodu sarakstam. Tomēr šīs abas valodas būtu jāpievieno arī EEZ Apvienotās komitejas reglamenta valodu sarakstam.

               Tā kā Nolīgums par Bulgārijas Republikas un Rumānijas dalību Eiropas Ekonomikas zonā, kas parakstīts 2007. gada 25. jūlijā Briselē, stājās spēkā jau 2011. gada 9. novembrī, šis EEZ Apvienotās komitejas lēmums var stāties spēkā, kolīdz to pieņems EEZ komiteja.

               Otrs EEZ Apvienotās komitejas lēmuma projekts, kas iekļauts 2. pielikumā, attiecas uz horvātu valodu. Ar Nolīgumu par Horvātijas Republikas dalību Eiropas Ekonomikas zonā („2014. gada EEZ paplašināšanās nolīgums”), kas parakstīts 2014. gada 11. aprīlī Briselē, jau tika grozīts EEZ līguma 129. panta 1. punkts, lai pievienotu horvātu valodu EEZ līguma valodu sarakstam. Tādēļ būtu attiecīgi jāgroza EEZ Apvienotās komitejas reglaments.

               Tā kā 2014. gada EEZ paplašināšanās nolīgums tā parakstītājiem ir piemērojams pagaidu kārtībā no 2014. gada 12. aprīļa, šis EEZ Apvienotās komitejas lēmums ir piemērojams pagaidu kārtībā, līdz stāsies spēkā 2014. gada EEZ paplašināšanās nolīgums.

               •Saskanība ar spēkā esošajiem noteikumiem politikas jomā

               Neattiecas.

               •Saskanība ar citām Savienības politikas jomām

               Neattiecas.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

               Padomes Regulas (EK) Nr. 2894/94
                  2
                par EEZ līguma īstenošanas kārtību 1. panta 3. punktā ir paredzēts, ka Padome pēc Komisijas priekšlikuma šādiem lēmumiem izstrādā Savienības nostāju.

               Komisija sadarbībā ar EĀDD iesniedz EEZ Apvienotās komitejas lēmuma projektus, lai Padome tos pieņemtu kā Savienības nostāju. Komisija cer pēc iespējas drīz iesniegt EEZ Apvienotajai komitejai minēto dokumentu.

               •Subsidiaritāte (neekskluzīvas kompetences gadījumā)

               Neattiecas.

               •Proporcionalitāte

               Neattiecas.

               •Juridiskā instrumenta izvēle

               Saskaņā ar EEZ līguma 98. pantu izvēlētais juridiskais instruments ir EEZ Apvienotās komitejas lēmums. EEZ Apvienotā komiteja nodrošina EEZ līguma faktisko īstenošanu un darbību. Lai sasniegtu šo mērķi, tā pieņem lēmumus EEZ līgumā paredzētajos gadījumos.

               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Ekspertu atzinumu pieprasīšana un izmantošana

               Neattiecas.

               •Ietekmes novērtējums

               Neattiecas.

               4.IETEKME UZ BUDŽETU

               Šim priekšlikumam nav ietekmes uz budžetu.

               5.CITI JAUTĀJUMI

               Neattiecas.

               2017/0280 (NLE)

               Priekšlikums

               PADOMES LĒMUMS

               par nostāju, kas Eiropas Savienības vārdā jāieņem
                  EEZ Apvienotajā komitejā attiecībā uz EEZ Apvienotās komitejas reglamenta grozīšanu

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 338. panta 1. punktu saistībā ar 218. panta 9. punktu,

               ņemot vērā Padomes Regulu (EK) Nr. 2894/94 (1994. gada 28. novembris) par Eiropas Ekonomikas zonas līguma īstenošanas kārtību
                  3
                un jo īpaši tās 1. panta 3. punktu,

               ņemot vērā Eiropas Komisijas priekšlikumu,

               tā kā:

               (1)Līgums par Eiropas Ekonomikas zonu
                  4
                („EEZ līgums”) stājās spēkā 1994. gada 1. janvārī.

               (2)Atbilstoši Nolīgumam par Bulgārijas Republikas un Rumānijas dalību Eiropas Ekonomikas zonā
                  5
               , kas parakstīts 2007. gada 25. jūlijā Briselē, EEZ līguma 129. panta 1. punkts tika grozīts, lai pievienotu bulgāru un rumāņu valodu EEZ līguma valodu sarakstam.

               (3)Ar Nolīgumu par Horvātijas Republikas dalību Eiropas Ekonomikas zonā
                  6
                („2014. gada EEZ paplašināšanās nolīgums”), kas parakstīts 2014. gada 11. aprīlī Briselē, groza EEZ līguma 129. panta 1. punktu, lai pievienotu horvātu valodu EEZ līguma valodu sarakstam.

               (4)Tādēļ būtu attiecīgi jāgroza EEZ Apvienotās komitejas reglaments, kas tika pieņemts ar EEZ Apvienotās komitejas 1994. gada 8. februāra Lēmumu Nr. 1/94
                  7
                un grozīts ar EEZ Apvienotās komitejas 2005. gada 8. februāra Lēmumu Nr. 24/2005
                  8
               .

               (5)2014. gada EEZ paplašināšanās nolīgums tā parakstītājiem ir piemērojams pagaidu kārtībā no 2014. gada 12. aprīļa, un tādēļ atbilstošais EEZ Apvienotās komitejas lēmums būtu jāpiemēro pagaidu kārtībā, līdz stāsies spēkā 2014. gada EEZ paplašināšanās nolīgums.

               (6)Tāpēc Savienības nostājas EEZ Apvienotajā komitejā pamatā vajadzētu būt pievienotajiem lēmumu projektiem,

               IR PIEŅĒMUSI ŠO LĒMUMU.

               1. pants

               Nostājas, kas Savienības vārdā jāieņem EEZ Apvienotajā komitejā par ierosinātajiem EEZ Apvienotās komitejas reglamenta grozījumiem, pamatā ir EEZ Apvienotās komitejas lēmuma projekti, kas pievienoti šim lēmumam.

               2. pants

               Šis lēmums stājas spēkā tā pieņemšanas dienā.

               Briselē,

                     Padomes vārdā –

                     priekšsēdētājs

                     (1)
                  OV L 221, 25.8.2007., 15. lpp.

                     (2)
                  OV L 305, 30.11.1994., 6.–8. lpp.

                     (3)
                  OV L 305, 30.11.1994., 6. lpp.

                     (4)
                  OV L 1, 3.1.1994., 3. lpp.

                     (5)
                  OV L 221, 25.8.2007., 15. lpp.

                     (6)
                  OV L ...

                     (7)
                  OV L 85, 30.3.1994., 60. lpp.

                     (8)
                  OV L 161, 23.6.2005., 54. lpp.

    ---documentbreak---

               EIROPAS KOMISIJA
            Briselē,6.11.2017
            COM(2017) 638 final
            PIELIKUMS
            dokumentam
            PriekšlikumsPADOMES LĒMUMS
            par nostāju, kas Eiropas Savienības vārdā jāieņem EEZ Apvienotajā komitejā attiecībā uz EEZ Apvienotās komitejas reglamenta grozīšanu

               1. PIELIKUMS

               EEZ APVIENOTĀS KOMITEJAS LĒMUMS

                  Nr. .../2017

                  Priekšlikums Padomes lēmumam,

                  ar ko groza EEZ Apvienotās komitejas reglamentu

               EEZ APVIENOTĀ KOMITEJA,

               ņemot vērā Līgumu par Eiropas Ekonomikas zonu („EEZ līgums”) un jo īpaši tā 92. panta 3. punktu,

               tā kā:

               (1)Atbilstoši Nolīgumam par Bulgārijas Republikas un Rumānijas dalību Eiropas Ekonomikas zonā
                  1
               , kas parakstīts 2007. gada 25. jūlijā Briselē, EEZ līguma 129. panta 1. punkts tika grozīts, lai pievienotu bulgāru un rumāņu valodu EEZ līguma valodu sarakstam.

               (2)Nolīgums par Bulgārijas Republikas un Rumānijas dalību Eiropas Ekonomikas zonā stājās spēkā 2011. gada 9. novembrī.

               (3)EEZ Apvienotās komitejas reglamentā, kas tika pieņemts ar EEZ Apvienotās komitejas 1994. gada 8. februāra Lēmumu Nr. 1/94
                  2
                un grozīts ar EEZ Apvienotās komitejas 2005. gada 8. februāra Lēmumu Nr. 24/2005
                  3
               , valodu sarakstam būtu jāpievieno bulgāru un rumāņu valoda. Tādēļ būtu attiecīgi jāgroza EEZ Apvienotās komitejas reglamenta valodu saraksts,

               IR PIEŅĒMUSI ŠO LĒMUMU.

               1. pants

               EEZ Apvienotās komitejas Lēmumu Nr. 1/94 groza šādi:

               1.
                     lēmuma 6. panta 2. punkta tekstu aizstāj ar šādu:

               „EK tiesību aktu teksti, kas jāiekļauj Līguma pielikumos saskaņā ar 102. panta 1. punktu un publicēti Eiropas Savienības Oficiālajā Vēstnesī, ir vienlīdz autentiski angļu, bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā. Tiesību aktus izstrādā islandiešu un norvēģu valodā un to autentiskumu apstiprina EEZ Apvienotā komiteja kopā ar attiecīgajiem lēmumiem, kas minēti 1. punktā.”;

               2.lēmuma 11. panta 1. punkta tekstu aizstāj ar šādu:

               „EEZ Apvienotās komitejas lēmumus, ar kuriem groza Līguma pielikumus vai protokolus, publicē angļu, bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā Eiropas Savienības Oficiālā Vēstneša EEZ iedaļā un islandiešu un norvēģu valodā tā EEZ papildinājumā.”.

               2. pants

               Šis lēmums stājas spēkā tā pieņemšanas dienā.

               3. pants

               Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

               Briselē,

                     EEZ Apvienotās komitejas vārdā –

                     priekšsēdētājs

                     EEZ Apvienotās komitejas
                     sekretāri

                     (1)
                  OV L 221, 25.8.2007., 15. lpp.

                     (2)
                  OV L 85, 30.3.1994., 60. lpp.

                     (3)
                  OV L 161, 23.6.2005., 54. lpp.

    ---documentbreak--- NA ---documentbreak---

               EIROPAS KOMISIJA
            Briselē,6.11.2017
            COM(2017) 638 final
            PIELIKUMS
            dokumentam
            PriekšlikumsPADOMES LĒMUMS
            par nostāju, kas Eiropas Savienības vārdā jāieņem EEZ Apvienotajā komitejā attiecībā uz EEZ Apvienotās komitejas reglamenta grozīšanu

               2. PIELIKUMS

               EEZ APVIENOTĀS KOMITEJAS LĒMUMS

                  Nr. .../2017

                  (XXX),

                  ar ko groza EEZ Apvienotās komitejas reglamentu

               EEZ APVIENOTĀ KOMITEJA,

               ņemot vērā Līgumu par Eiropas Ekonomikas zonu („EEZ līgums”) un jo īpaši tā 92. panta 3. punktu,

               tā kā:

               (1)Atbilstoši Nolīgumam par Horvātijas Republikas dalību Eiropas Ekonomikas zonā
                  1
                („2014. gada EEZ paplašināšanās nolīgums”), kas parakstīts 2014. gada 11. aprīlī Briselē, groza EEZ līguma 129. panta 1. punktu, lai pievienotu horvātu valodu EEZ līguma valodu sarakstam.

               (2)EEZ Apvienotās komitejas reglamentā, kas tika pieņemts ar EEZ Apvienotās komitejas 1994. gada 8. februāra Lēmumu Nr. 1/94
                  2
               , grozīts ar EEZ Apvienotās komitejas 2005. gada 8. februāra Lēmumu Nr. 24/2005
                  3
                un vēlreiz grozīts ar EEZ Apvienotās komitejas [...] Lēmumu Nr. [...], valodu sarakstam būtu jāpievieno horvātu valoda. Tādēļ būtu attiecīgi jāgroza EEZ Apvienotās komitejas reglamenta valodu saraksts.

               (3)2014. gada EEZ paplašināšanās nolīgums tā parakstītājiem ir piemērojams pagaidu kārtībā no 2014. gada 12. aprīļa, un tādēļ šo lēmumu piemēro pagaidu kārtībā, līdz stāsies spēkā 2014. gada EEZ paplašināšanās nolīgums,

               IR PIEŅĒMUSI ŠO LĒMUMU.

               1. pants

               EEZ Apvienotās komitejas Lēmumu Nr. 1/94 groza šādi:

               1)
                     lēmuma 6. panta 2. punkta tekstu aizstāj ar šādu:

               „EK tiesību aktu teksti, kas jāiekļauj Līguma pielikumos saskaņā ar 102. panta 1. punktu un publicēti Eiropas Savienības Oficiālajā Vēstnesī, ir vienlīdz autentiski angļu, bulgāru, čehu, dāņu, franču, grieķu, holandiešu, horvātu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā. Tiesību aktus izstrādā islandiešu un norvēģu valodā un to autentiskumu apstiprina EEZ Apvienotā komiteja kopā ar attiecīgajiem lēmumiem, kas minēti 1. punktā.”;

               2)lēmuma 11. panta 1. punkta tekstu aizstāj ar šādu:

               „EEZ Apvienotās komitejas lēmumus, ar kuriem groza Līguma pielikumus vai protokolus, publicē angļu, bulgāru, čehu, dāņu, franču, grieķu, holandiešu, horvātu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā Eiropas Savienības Oficiālā Vēstneša EEZ iedaļā un islandiešu un norvēģu valodā tā EEZ papildinājumā.”.

               2. pants

               Šis lēmums stājas spēkā [...] vai dienā, kad stājas spēkā 2014. gada EEZ paplašināšanās nolīgums, atkarībā no tā, kurš datums ir vēlāk.

               To piemēro pagaidu kārtībā no 2014. gada 12. aprīļa.

               4. pants

               Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

               Briselē,

                     EEZ Apvienotās komitejas vārdā –

                     priekšsēdētājs

                     EEZ Apvienotās komitejas
                     sekretāri

                     (1)
                  OV L ...

                     (2)
                  OV L 85, 30.3.1994., 60. lpp.

                     (3)
                  OV L 161, 23.6.2005., 54. lpp.


               EIROPAS KOMISIJA
            Briselē, 9.11.2017
            COM(2017) 588 final
            2017/0295(NLE)
            Priekšlikums
            PADOMES LĒMUMS
            ar ko nosaka nostāju, kas Eiropas Savienības vārdā jāieņem  Apvienotajā komitejā, kas izveidota atbilstoši Nolīgumam starp Eiropas Savienību un Azerbaidžānas Republiku  par vīzu atvieglotu izsniegšanu, attiecībā uz tās reglamenta pieņemšanu

               PASKAIDROJUMA RAKSTS

               1.PRIEKŠLIKUMA KONTEKSTS

               Nolīgums starp Eiropas Savienību un Azerbaidžānas Republiku par īstermiņa vīzu atvieglotu izsniegšanu Azerbaidžānas Republikas un Eiropas Savienības pilsoņiem stājās spēkā 2014. gada 1. septembrī
                  1
               . Nolīgums uz savstarpīguma pamata nosaka juridiski saistošas tiesības un pienākumus ar nolūku vienkāršot procedūras vīzu izsniegšanai Azerbaidžānas un ES pilsoņiem Ar nolīguma 12. pantu izveido Apvienoto komiteju, kuras uzdevumos ietilpst uzraudzīt nolīguma īstenošanu. Nolīguma 12. panta 4. punktā noteikts, ka Apvienotā komiteja pieņem savu reglamentu.

               Reglamentu pieņem ar Apvienotās komitejas lēmumu, un tas nav daļa no nolīguma.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

               Padome pilnvaro Komisiju kā ES pārstāvi Apvienotajā komitejā pieņemt reglamentu, pamatojoties uz šo priekšlikumu. Reglamenta mērķis ir organizēt Apvienotās komitejas darbu un palīdzēt sagatavot un noturēt tās sanāksmes.

               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

                  Reglaments, kas izklāstīts pielikumā šim Padomes Lēmuma priekšlikumam, ir izstrādāts, Apvienotās komitejas pirmajā un otrajā sanāksmē un laikposmā starp sanāksmēm elektroniskas korespondences ceļā apspriežoties ar Azerbaidžānas kompetentajām iestādēm (pēdējā sanāksme notika 2017. gada 5. jūnijā). Apspriešanās ar dalībvalstīm notika, izmantojot rakstisko procedūru, kas noslēdzās 2017. gada 16. jūnijā.

               4.IETEKME UZ BUDŽETU

               Šis priekšlikums neietekmē ES budžetu.

               2017/0295 (NLE)

               Priekšlikums

               PADOMES LĒMUMS

               ar ko nosaka nostāju, kas Eiropas Savienības vārdā jāieņem
                  Apvienotajā komitejā, kas izveidota atbilstoši Nolīgumam
                  starp Eiropas Savienību un Azerbaidžānas Republiku
                  par vīzu atvieglotu izsniegšanu,
                  attiecībā uz tās reglamenta pieņemšanu

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 77. panta otrās daļas a) apakšpunktu saistībā ar 218. panta 9. punktu,

               ņemot vērā Padomes Lēmumu 2014/242/ES (2014. gada 14. aprīlis) par to, lai noslēgtu Nolīgumu starp Eiropas Savienību un Azerbaidžānas Republiku par vīzu atvieglotu izsniegšanu
                  2
               ,

               ņemot vērā Eiropas Komisijas priekšlikumu,

               tā kā:

               (1)Nolīgums starp Eiropas Savienību un Azerbaidžānas Republiku par īstermiņa vīzu atvieglotu izsniegšanu
                  3
                (turpmāk - “nolīgums”) stājās spēkā 2014. gada 1. septembrī.

               (2)Ar nolīguma 12. pantu izveido Apvienoto komiteju nolīguma pārvaldībai. Minētā panta 4. punktā noteikts, ka Apvienotā komiteja pieņem savu reglamentu.

               (3)Reglaments ir nepieciešams, lai organizētu Apvienotās komitejas darbu, veicot uzdevumu pārvaldīt nolīgumu un uzraudzīt tā īstenošanu.

               (4)Līdz ar to ir atbilstīgi noteikt nostāju, kas Eiropas Savienības vārdā jāieņem Apvienotajā komitejā attiecībā uz Apvienotās komitejas reglamenta pieņemšanu nolīguma pārvaldībai.

               (5)Šis lēmums ir to Šengenas acquis noteikumu pilnveidošana, kuru īstenošanā Apvienotā Karaliste nepiedalās saskaņā ar Padomes Lēmumu 2000/365/EK (2000. gada 29. maijs) par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā. Tādēļ Apvienotā Karaliste nepiedalās šā lēmuma pieņemšanā, un Apvienotajai Karalistei šis lēmums nav saistošs un nav jāpiemēro.

               (6)Šis lēmums ir to Šengenas acquis noteikumu pilnveidošana, kuru īstenošanā Īrija nepiedalās saskaņā ar Padomes Lēmumu 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā. Tādēļ Īrija nepiedalās šā lēmuma pieņemšanā, un Īrijai šis lēmums nav saistošs un nav jāpiemēro.

               (7)Saskaņā ar 1. un 2. pantu Protokolā Nr. 22 par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā un Dānijai šis lēmums nav saistošs un nav jāpiemēro,

               IR PIEŅĒMUSI ŠO LĒMUMU.

               1. pants

               Nostāja, kas Eiropas Savienības vārdā jāieņem Apvienotajā komitejā, kas izveidota ar 12. pantu Nolīgumā starp Eiropas Savienību un Azerbaidžānas Republiku par vīzu atvieglotu izsniegšanu, attiecībā uz Apvienotās komitejas reglamenta pieņemšanu, balstās uz Apvienotās komitejas lēmuma projektu, kas ir pievienots šim lēmumam.

               2. pants

               Šis lēmums stājas spēkā tā pieņemšanas dienā.

               Briselē,

                     Padomes vārdā -

                     priekšsēdētājs

                     (1)
                  OV L 128, 30.4.2014, 49-60. lpp.

                     (2)
                  OV L 128, 30.4.2014, 47-48. lpp.

                     (3)
                  OV L 128, 30.4.2014, 49-60. lpp.

    ---documentbreak---

               EIROPAS KOMISIJA
            Briselē, 9.11.2017
            COM(2017) 588 final
            PIELIKUMS
            dokumentam
            Priekšlikums Padomes lēmums,
            ar ko nosaka nostāju, kas Eiropas Savienības vārdā jāieņem  Apvienotajā komitejā, kas izveidota atbilstoši Nolīgumam starp Eiropas Savienību un Azerbaidžānas Republiku  par vīzu atvieglotu izsniegšanu, attiecībā uz tās reglamenta pieņemšanu

               PROJEKTS

               LĒMUMS Nr. ..., KO PIEŅĒMUSI APVIENOTĀ KOMITEJA VĪZU ATVIEGLOTAS IZSNIEGŠANAS JAUTĀJUMOS,
               KURA IZVEIDOTA AR NOLĪGUMU STARP EIROPAS SAVIENĪBU UN AZERBAIDŽĀNAS REPUBLIKU PAR VĪZU ATVIEGLOTU IZSNIEGŠANU,

               (datums)

               attiecībā uz tās reglamenta pieņemšanu

               KOMITEJA,

               ņemot vērā Nolīgumu starp Eiropas Savienību un Azerbaidžānu par vīzu atvieglotu izsniegšanu (turpmāk „Nolīgums”) un jo īpaši tā 12. panta 4. punktu,

               tā kā minētais nolīgums stājās spēkā 2014. gada 1. septembrī,

               IR NOLĒMUSI PIEŅEMT ŠO REGLAMENTU.

               1. pants

               Vadība

               Apvienoto komiteju vīzu atvieglotas izsniegšanas jautājumos kopīgi vada Eiropas Savienības pārstāvis un Azerbaidžānas Republikas pārstāvis.

               2. pants

               Apvienotās komitejas uzdevumi

               (1)Saskaņā ar Nolīguma 12. panta 2. punktu Apvienotās komitejas vīzu atvieglotas izsniegšanas jautājumos galvenie uzdevumi ir šādi:

               a) uzraudzīt Nolīguma īstenošanu;

               b) ierosināt Nolīguma grozījumus vai papildinājumus;

               c) izšķirt strīdus, kas radušies sakarā ar Nolīguma interpretāciju vai piemērošanu.

               (2)Apvienotā komiteja vīzu atvieglotas izsniegšanas jautājumos var vienoties par ieteikumiem, kuros ietvertas pamatnostādnes vai paraugprakse, lai palīdzētu īstenot Nolīgumu.

               3. pants

               Sanāksmes

               (1)Apvienotās komitejas vīzu atvieglotas izsniegšanas jautājumos sanāksmes notiek pēc vajadzības, proti, pēc pušu lūguma, bet vismaz vienu reizi gadā.

               (2)Puses pēc kārtas rīko sanāksmes, ja vien nevienojas citādi.

               (3)Apvienotās komitejas vīzu atvieglotas izsniegšanas jautājumos sanāksmes sasauc līdzpriekšsēdētāji.

               (4)Līdzpriekšsēdētāji nosaka sanāksmes datumu un laikus apmainās ar vajadzīgajiem dokumentiem, ja iespējams, 30 dienas pirms sanāksmes, lai nodrošinātu atbilstošu sagatavošanos.

               (5)Puse, kas rīko sanāksmi, risina loģistikas jautājumus.

               4. pants

               Delegācijas

               Puses informē viena otru par paredzēto delegācijas sastāvu vismaz septiņas dienas pirms sanāksmes.

               5. pants

               Sanāksmju darba kārtība

               (1)Ne vēlāk kā četrpadsmit dienas pirms sanāksmes līdzpriekšsēdētāji sagatavo pagaidu darba kārtību katrai sanāksmei. Pagaidu darba kārtībā iekļauj jautājumus, par kuriem viens no līdzpriekšsēdētājiem ne vēlāk kā četrpadsmit dienas pirms sanāksmes saņēmis lūgumu tos iekļaut darba kārtībā.

               (2)Otrai pusei piekrītot, ikviena puse jebkurā laikā pirms sanāksmes var pievienot jautājumus pagaidu darba kārtībai. Lūgumus par jautājumu iekļaušanu pagaidu darba kārtībā nosūta rakstveidā un pēc iespējas saskaņo.

               (3)Katras sanāksmes sākumā līdzpriekšsēdētāji pieņem galīgo darba kārtību. Jautājumus, kas nav paredzēti pagaidu darba kārtībā, var iekļaut sanāksmes darba kārtībā ar pušu piekrišanu, un tos pēc iespējas izskata.

               6. pants

               Sanāksmes protokols

               (1)Līdzpriekšsēdētājs, kurš rīko sanāksmi, sanāksmes protokolu sagatavo iespējami drīz.

               (2)Parasti, ņemot vērā katru dienas kārtībā iekļauto jautājumu, protokolā norāda:

               a)Apvienotajai komitejai vīzu atvieglotas izsniegšanas jautājumos iesniegtos dokumentus,

               b)paziņojumus, kurus kāda no pusēm ir pieprasījusi iekļaut, kā arī

               c)pieņemtos lēmumus, sniegtos ieteikumus un pieņemtos secinājumus par konkrētu jautājumu.

               (3)Protokolā norāda attiecīgo delegāciju locekļus, kas piedalās sanāksmē, norādot ministriju, aģentūru vai iestādi, kuru katrs no tiem pārstāv.

               (4)Apvienotā komiteja vīzu atvieglotas izsniegšanas jautājumos protokolu apstiprina nākamajā sanāksmē.

               7. pants

               Apvienotās komitejas vīzu atvieglotas izsniegšanas jautājumos lēmumi un ieteikumi

               (1)Apvienotā komiteja vīzu atvieglotas izsniegšanas jautājumos pieņem lēmumus pēc abu pušu vienošanās.

               (2)Apvienotās komitejas vīzu atvieglotas izsniegšanas jautājumos lēmumiem piešķir nosaukumu „Lēmumi”, kam seko kārtas numurs un temata apraksts. Norāda arī dienu, kad lēmums stājas spēkā. Lēmumus paraksta Apvienotās komitejas vīzu atvieglotas izsniegšanas jautājumos pārstāvji, kuri ir pilnvaroti rīkoties pušu vārdā. Lēmumus sagatavo divos eksemplāros, kuri abi ir vienlīdz autentiski.

               (3)Apvienotās komitejas vīzu atvieglotas izsniegšanas jautājumos ieteikumiem mutatis mutandis piemēro 1. un 2. punkta noteikumus.

               8. pants

               Izmaksas

               (1)Katra puse sedz izmaksas, kas saistītas ar tās dalību sanāksmēs, ko rīko Apvienotā komiteja vīzu atvieglotas izsniegšanas jautājumos, tostarp personāla, ceļojumu un uzturēšanās izmaksas, kā arī pasta vai telesakaru izmaksas.

               (2)Citas sanāksmju rīkošanas izmaksas parasti sedz tā puse, kas rīko sanāksmi.

               9. pants

               Administratīvās procedūras

               (1)Ja vien nav nolemts citādi, Apvienotās komitejas vīzu atvieglotas izsniegšanas jautājumos sanāksmes ir slēgtas.

               (2)Apvienotās komitejas vīzu atvieglotas izsniegšanas jautājumos protokolus un citus dokumentus uzskata par konfidenciāliem dokumentiem.

               (3)Pēc abu līdzpriekšsēdētāju vienošanās sanāksmēs var aicināt piedalīties ne vien pušu un dalībvalstu amatpersonas, bet arī citus dalībniekus, uz kuriem attiecas tādas pašas prasības par konfidencialitāti.

               (4)Puses var rīkot preses konferences vai citādi informēt ieinteresēto sabiedrības daļu par Apvienotās komitejas sanāksmju rezultātiem.

               10. pants

               Stāšanās spēkā

               Šis lēmums stājas spēkā dienā, kad to pieņem Apvienotā komiteja vīzu atvieglotas izsniegšanas jautājumos.

               Eiropas Savienības vārdā –
                     Azerbaidžānas Republikas vārdā –

               KOPĪGĀ DEKLARĀCIJA, KAS PIEVIENOTA APVIENOTĀS KOMITEJAS REGLAMENTAM, KURA IZVEIDOTA, LAI PĀRVALDĪTU ES UN AZERBAIDŽĀNAS NOLĪGUMU PAR VĪZU ATVIEGLOTU IZSNIEGŠANU

               Lai nodrošinātu šā nolīguma nepārtrauktu, saskaņotu un pareizu īstenošanu, Azerbaidžānas Republika, Eiropas Komisija un dalībvalstis apņemas Apvienotās komitejas oficiālo sanāksmju starplaikos veidot neformālus kontaktus nolūkā risināt steidzamus jautājumus. Nākamajā Apvienotās komitejas sanāksmē tiks ziņots par šiem jautājumiem un neformālajiem kontaktiem.


               EIROPAS KOMISIJA
            Briselē, 14.11.2017
            COM(2017) 643 final
            2017/0297(COD)
            Priekšlikums
            EIROPAS PARLAMENTA UN PADOMES LĒMUMS,
            ar ko Padomes Lēmumu 2003/17/EK groza attiecībā uz tādu lauka apskašu atbilstību, ko veic attiecībā uz lopbarības augu sēklu ražošanai paredzētiem augiem un graudaugu sēklu ražošanai paredzētiem augiem Brazīlijā, un attiecībā uz Brazīlijā ražotu lopbarības augu sēklu un graudaugu sēklu līdzvērtīgumu, un attiecībā uz tādu lauka apskašu atbilstību, ko veic attiecībā uz graudaugu sēklu ražošanai paredzētiem augiem, dārzeņu sēklu ražošanai paredzētiem augiem un eļļas augu un šķiedraugu sēklu ražošanai paredzētiem augiem Moldovā, un attiecībā uz Moldovā ražotu graudaugu sēklu, dārzeņu sēklu un eļļas augu un šķiedraugu sēklu līdzvērtīgumu

               PASKAIDROJUMA RAKSTS

               1.PRIEKŠLIKUMA KONTEKSTS

               Ar Padomes Lēmumu 2003/17/EK ir noteikta atsevišķu trešo valstu noteikumu līdzvērtība attiecībā uz lauka apskatēm un konkrētu sugu sēklu audzēšanu, ko veic atbilstīgi Direktīvām 66/401/EEK, 66/402/EEK, 2002/54/EK un 2002/57/EK. Valstu noteikumi, kas attiecas uz minētajās valstīs novāktajām un kontrolētajām sēklām, sniedz tādas pašas garantijas attiecībā uz sēklu īpašībām un pasākumiem, kuri veikti to pārbaudei, identifikācijas nodrošināšanai, marķēšanai un kontrolei, kā noteikumi, ko piemēro Eiropas Savienībā novāktajām un kontrolētajām sēklām. Brazīlija un Moldova nav šo trešo valstu vidū, tāpēc tur novāktās sēklas nevar importēt Eiropas Savienībā.

               Brazīlija iesniedza Komisijai lūgumu uz Brazīlijas lopbarības augu un graudaugu sēklām attiecināt līdzvērtīguma noteikumus Padomes Lēmumā 2003/17/EK.

               Moldova lūdza Komisiju tā paša lēmuma līdzvērtīguma noteikumus attiecināt uz Moldovas graudaugu, eļļas augu, šķiedraugu un dārzeņu sēklām.

               Reaģējot uz šiem lūgumiem, Komisija pārbaudīja Brazīlijas un Moldovas attiecīgās jomas tiesību aktus. Pēc tam tā veica revīziju attiecībā uz lauka apskašu un sēklu sertifikācijas sistēmām Brazīlijā un Moldovā. Komisija secināja, ka to prasības un sistēmas ir līdzvērtīgas tām, ko noteikusi ES, un tās sniedz tādas pašas garantijas.

               Tādēļ ir lietderīgi atzīt, ka Brazīlijas sēklas ir līdzvērtīgas lopbarības augu un graudaugu sēklām, ko novāc, ražo un kontrolē Eiropas Savienībā. To var paveikt, Eiropas Parlamentam un Padomei pieņemot lēmumu.

               Tāpat ir lietderīgi atzīt, ka Moldovas sēklas ir līdzvērtīgas graudaugu, eļļas augu, šķiedraugu un dārzeņu sēklām, ko novāc, ražo un kontrolē Eiropas Savienībā. To var paveikt, Eiropas Parlamentam un Padomei pieņemot lēmumu.

               2.APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               Trešas valsts tiesību aktu prasību un oficiālo kontroļu līdzvērtīguma atzīšana sēklu sertifikācijas nolūkā ir tehnisks pasākums. Tā ietver spēkā esošo tiesību aktu un kontroles sistēmu – un līdz ar to konkrētas trešās valsts spējas veikt sēklu sertifikāciju – novērtēšanu. Šo pasākumu veic saskaņā ar prasībām, kas noteiktas Lēmuma 2003/17/EK II pielikumā. Tā kā tas neietekmē politiku, ietekmes novērtējums nav vajadzīgs.

               Pēc konsultāciju sanāksmēm ar ieinteresētajām personām un vairākās Augu, dzīvnieku, pārtikas aprites un dzīvnieku barības pastāvīgās komitejas sanāksmēs ES sēklu nozare un dalībvalstis ir aicinājušas Komisiju rīkoties šajā jautājumā. Sagaidāms, ka šis lēmums sniegs priekšrocības ES sēklu uzņēmumiem, kas darbojas Brazīlijā un Moldovā, potenciālajiem ES sēklu importētājiem, kuri importē sēklas no šīm valstīm, un ES lauksaimniekiem, kuriem turpmāk būs pieejams plašāks sēklu klāsts.

               Komisija par šā priekšlikuma ceļvedi arī organizēja četras nedēļas ilgu sabiedrisko apspriešanu, kas beidzās 2017. gada 22. augustā. Komentāru nebija daudz, taču tie visi bija pozitīvi, un tajos tika pausts atbalsts priekšlikumam. Dažas ieinteresētās personas sagaida, ka tiesību akts veicinās savstarpīgumu sēklu tirdzniecībā.

               3.PRIEKŠLIKUMA JURIDISKIE ASPEKTI

               Priekšlikuma mērķis ir īstenot Direktīvas 66/401/EEK 16. panta 1. punktu, Direktīvas 66/402/EEK 16. panta 1. punktu un Direktīvas 2002/57/EK 20. panta 1. punktu; iekļaut Padomes

                  Lēmumā 2003/17/EK

                Direktīvas 2002/55/EK 37. panta 1. punktu par trešā valstī novāktu lopbarības augu, graudaugu, dārzeņu, eļļas augu un šķiedraugu sēklu līdzvērtīguma atzīšanu attiecībā uz minētās direktīvas specifiskajām garantijām un noteikumiem; un īstenot Direktīvas 2002/55/EK 37. panta 1. punktu.

               4.IETEKME UZ BUDŽETU

               Priekšlikums neietekmē budžetu.

               2017/0297 (COD)

               Priekšlikums

               EIROPAS PARLAMENTA UN PADOMES LĒMUMS,

               ar ko Padomes Lēmumu 2003/17/EK groza attiecībā uz tādu lauka apskašu atbilstību, ko veic attiecībā uz lopbarības augu sēklu ražošanai paredzētiem augiem un graudaugu sēklu ražošanai paredzētiem augiem Brazīlijā, un attiecībā uz Brazīlijā ražotu lopbarības augu sēklu un graudaugu sēklu līdzvērtīgumu, un attiecībā uz tādu lauka apskašu atbilstību, ko veic attiecībā uz graudaugu sēklu ražošanai paredzētiem augiem, dārzeņu sēklu ražošanai paredzētiem augiem un eļļas augu un šķiedraugu sēklu ražošanai paredzētiem augiem Moldovā, un attiecībā uz Moldovā ražotu graudaugu sēklu, dārzeņu sēklu un eļļas augu un šķiedraugu sēklu līdzvērtīgumu

               EIROPAS PARLAMENTS UN EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Padomes 1966. gada 14. jūnija Direktīvu 66/401/EEK par lopbarības augu sēklu tirdzniecību
                  1
                un jo īpaši tās 16. panta 1. punktu,

               ņemot vērā Padomes 1966. gada 14. jūnija Direktīvu 66/402/EEK par graudaugu sēklu tirdzniecību
                  2
                un jo īpaši tās 16. panta 1. punktu,

               ņemot vērā Padomes 2002. gada 13. jūnija Direktīvu 2002/55/EK par dārzeņu sēklu tirdzniecību
                  3
                un jo īpaši tās 37. panta 1. punktu,

               ņemot vērā Padomes 2002. gada 13. jūnija Direktīvu 2002/57/EK par eļļas augu un šķiedraugu sēklu tirdzniecību
                  4
                un jo īpaši tās 20. panta 1. punktu,

               ņemot vērā Eiropas Komisijas priekšlikumu,

               pēc leģislatīvā akta projekta nosūtīšanas valstu parlamentiem,

               ņemot vērā Eiropas Ekonomikas un sociālo lietu komitejas atzinumu
                  5
               ,

               ņemot vērā Reģionu komitejas atzinumu
                  6
               ,

               saskaņā ar parasto likumdošanas procedūru,

               tā kā:

               (1)Padomes Lēmums 2003/17/EK
                  7
                paredz, ka, ievērojot konkrētus nosacījumus, noteiktu sēklu ražošanai paredzēto augu lauka apskates, ko veic sarakstā iekļautās trešās valstīs, uzskata par līdzvērtīgām tām lauka apskatēm, ko veic saskaņā ar Savienības tiesību aktiem, un ka, ievērojot konkrētus nosacījumus, noteiktu lopbarības augu, graudaugu, biešu, eļļas augu un šķiedraugu sugu sēklas, kas ražotas minētajās valstīs, uzskata par līdzvērtīgām tām sēklām, kas ražotas saskaņā ar Savienības tiesību aktiem.

               (2)Brazīlija ir iesniegusi lūgumu, lai Komisija atzīst par līdzvērtīgu Brazīlijas lopbarības augu un graudaugu sēklu lauka apskašu sistēmu un lopbarības augu un graudaugu sēklas, kas ražotas un sertificētas Brazīlijā.

               (3)Komisija pārbaudīja attiecīgos Brazīlijas tiesību aktus un 2016. gadā veica revīziju par lopbarības augu un graudaugu sēklu oficiālās kontroles un sertifikācijas sistēmu Brazīlijā un tās atbilstību Savienības prasībām
                  8
               .

               (4)Šajā revīzijā ir konstatēts, ka sēklu ražošanai paredzēto augu lauka apskates un lopbarības augu un graudaugu sēklu paraugu ņemšana, pārbaude un oficiālās pēckontroles tiek veiktas pienācīgi un atbilst Lēmuma 2003/17/EK II pielikuma nosacījumiem un attiecīgajām prasībām Direktīvās 66/401/EEK un 66/402/EEK. Turklāt ir secināts, ka valsts iestādes, kuras atbild par sēklu sertifikāciju Brazīlijā, ir kompetentas un darbojas pienācīgi.

               (5)Moldova ir iesniegusi lūgumu, lai Komisija atzīst par līdzvērtīgu Moldovas graudaugu, dārzeņu, eļļas augu un šķiedraugu sēklu lauka apskašu sistēmu un graudaugu, dārzeņu, eļļas augu un šķiedraugu sēklas, kas ražotas un sertificētas Moldovā.

               (6)Komisija pārbaudīja attiecīgos Moldovas tiesību aktus un 2016. gadā veica revīziju par graudaugu, dārzeņu, eļļas augu un šķiedraugu sēklu oficiālās kontroles un sertifikācijas sistēmu Moldovā un tās atbilstību Savienības prasībām
                  9
               .

               (7)Šajā revīzijā ir konstatēts, ka sēklu ražošanai paredzēto augu lauka apskates un graudaugu, dārzeņu, eļļas augu un šķiedraugu sēklu paraugu ņemšana, pārbaude un oficiālās pēckontroles tiek veiktas pienācīgi un atbilst Lēmuma 2003/17/EK II pielikuma nosacījumiem un attiecīgajām prasībām Direktīvās 66/402/EEK, 2002/55/EK un 2002/57/EK. Turklāt ir secināts, ka valsts iestādes, kuras atbild par sēklu sertifikāciju Moldovā, ir kompetentas un darbojas pienācīgi.

               (8)Tādēļ ir lietderīgi atzīt par līdzvērtīgām Brazīlijas lopbarības augu un graudaugu sēklu lauka apskates un lopbarības augu un graudaugu sēklas, kas ražotas Brazīlijā un ko oficiāli sertificējušas tās iestādes.

               (9)Tāpat ir lietderīgi atzīt par līdzvērtīgām Moldovas graudaugu, dārzeņu, eļļas augu un šķiedraugu sēklu lauka apskates un graudaugu, dārzeņu, eļļas augu un šķiedraugu sēklas, kas ražotas Moldovā un ko oficiāli sertificējušas tās iestādes.

               (10)Savienībā ir pieprasījums pēc dārzeņu sēklu importa no trešām valstīm, tostarp Moldovas. Tādēļ, lai reaģētu uz pieprasījumu pēc minētajām sēklām, kuru izcelsme ir Moldovā, kā arī – nākotnē – citās trešās valstīs, Lēmuma 2003/17/EK noteikumiem būtu jāattiecas uz dārzeņu sēklām, kas minētas Direktīvā 2002/55/EK.

               (11)Lai šis lēmums būtu saskaņā ar Starptautiskās sēklu kontroles asociācijas (ISTA) piemērojamajiem noteikumiem, attiecīgajai trešai valstij būtu jāsniedz paziņojums oficiālas informācijas veidā, ar kuru tā apliecina, ka sēklām paraugi ņemti un pārbaudīti saskaņā ar ISTA noteikumiem oranžā vai zilā sertifikāta iegūšanai, un šāds sertifikāts būtu jāpievieno sēklu partijām.

               (12)Tādēļ attiecīgi būtu jāgroza Lēmums 2003/17/EK,

               IR PIEŅĒMUŠI ŠO LĒMUMU.

               1. pants
               Lēmuma 2003/17/EK grozīšana

               Lēmumu 2003/17/EK groza šādi:

               1)lēmuma 1. panta ievadteikumu aizstāj ar šādu:

               “Lauka apskates attiecībā uz sēklu ražošanai paredzētām I pielikumā norādītajām augu sugām, ko veic minētajā pielikumā uzskaitītajās trešās valstīs, uzskata par līdzvērtīgām tām lauka apskatēm, kas veiktas saskaņā ar Direktīvām 66/401/EEK, 66/402/EEK, 2002/54/EK, 2002/55/EK un 2002/57/EK, ja tās:”;

               2)lēmuma 2. pantu aizstāj ar šādu:

               “2. pants

               Lēmuma I pielikumā norādīto sugu sēklas, kas ražotas minētajā pielikumā uzskaitītajās trešās valstīs un ko oficiāli sertificējušas iestādes, kas uzskaitītas minētajā pielikumā, uzskata par līdzvērtīgām tādām sēklām, kas atbilst Direktīvām 66/401/EEK, 66/402/EEK, 2002/54/EK, 2002/55/EK un 2002/57/EK, ja tās atbilst II pielikuma B daļā izklāstītajiem nosacījumiem.”;

               3)lēmuma 3. pantu groza šādi:

               a)panta 1. punktu aizstāj ar šādu:

               “1.Veicot līdzvērtīgo sēklu iepakojuma “atkārtotu marķēšanu un aizvēršanu” Kopienā ESAO shēmas par starptautiskajā tirdzniecībā esošu sēklu šķirņu sertifikāciju* nozīmē, līdzīgi piemēro Direktīvu 66/401/EEK, 66/402/EEK, 2002/54/EK, 2002/55/EK un 2002/57/EK noteikumus par Kopienā ražota iepakojuma atkārtotu aizvēršanu.

               Pirmo daļu piemēro, neierobežojot šīm darbībām piemērojamos ESAO nosacījumus.

               ______________

               *ESAO shēmas par starptautiskajā tirdzniecībā esošu sēklu šķirņu sertifikāciju, http://www.oecd.org/tad/code/seeds.htm.”

               b)panta 2. punkta b) apakšpunktu aizstāj ar šādu:

               “b)mazajam EK iepakojumam Direktīvas 66/401/EEK, 2002/54/EK vai 2002/55/EK nozīmē.”;

               4)pielikumus groza saskaņā ar šā lēmuma pielikumu.

               2. pants
               Stāšanās spēkā

               Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.

               3. pants
               Adresāti

               Šis lēmums ir adresēts dalībvalstīm.

               Briselē,

                  Eiropas Parlamenta vārdā —
                        Padomes vārdā —

                  priekšsēdētājs
                        priekšsēdētājs

                     (1)
                  OV L 125, 11.7.1966., 2298/66. lpp.

                     (2)
                  OV L 125, 11.7.1966., 2309/66. lpp.

                     (3)
                  OV L 193, 20.7.2002., 33. lpp.

                     (4)
                  OV L 193, 20.7.2002., 74. lpp.

                     (5)
                  OV C […], […], […] lpp.

                     (6)
                  OV C […], […], […] lpp.

                     (7)
                  Padomes 2002. gada 16. decembra Lēmums 2003/17/EK par tādu lauka apskašu atbilstību, ko veic attiecībā uz sēklu ražošanai paredzētiem augiem trešās valstīs, un par trešās valstīs ražotu sēklu līdzvērtīgumu (OV L 8, 14.1.2003.).

                     (8)
                  Galīgais ziņojums par revīziju, kas veikta Brazīlijā no 2016. gada 11. līdz 19. aprīlim nolūkā novērtēt sēklu oficiālās kontroles un sertifikācijas sistēmu un tās atbilstību Eiropas Savienības prasībām.

                     (9)
                  Galīgais ziņojums par revīziju, kas veikta Moldovas Republikā no 2016. gada 14. līdz 21. jūnijam nolūkā novērtēt sēklu oficiālās kontroles un sertifikācijas sistēmu un tās atbilstību Eiropas Savienības prasībām.

    ---documentbreak---

               EIROPAS KOMISIJA
            Briselē, 14.11.2017
            COM(2017) 643 final
            PIELIKUMS
            dokumentam priekšlikums
            EIROPAS PARLAMENTA UN PADOMES LĒMUMS,
            ar ko Padomes Lēmumu 2003/17/EK groza attiecībā uz tādu lauka apskašu atbilstību, ko veic attiecībā uz lopbarības augu sēklu ražošanai paredzētiem augiem un graudaugu sēklu ražošanai paredzētiem augiem Brazīlijā, un attiecībā uz Brazīlijā ražotu lopbarības augu sēklu un graudaugu sēklu līdzvērtīgumu, un attiecībā uz tādu lauka apskašu atbilstību, ko veic attiecībā uz graudaugu sēklu ražošanai paredzētiem augiem, dārzeņu sēklu ražošanai paredzētiem augiem un eļļas augu un šķiedraugu sēklu ražošanai paredzētiem augiem Moldovā, un attiecībā uz Moldovā ražotu graudaugu sēklu, dārzeņu sēklu un eļļas augu un šķiedraugu sēklu līdzvērtīgumu

               PIELIKUMS

               Lēmuma I un II pielikumu groza šādi:

               1)lēmuma I pielikumu groza šādi:

               a)tabulā alfabētiskā secībā iekļauj šādus ierakstus:

                        “BR

                        Ministry of Agriculture, Livestock and Food Supply

                        Esplanada dos Ministérios, bloco D

                        70.043-900 Brasilia-DF

                        66/401/EEK

                        66/402/EEK”,

                        “MD

                        National Agency for Food Safety (ANSA)

                        str. Mihail Kogălniceanu 63,

                        MD-2009, Chisinau

                        66/402/EEK

                        2002/55/EK

                        2002/57/EK”;

               b)minētās tabulas zemsvītras piezīmē alfabētiskā secībā iekļauj šādus ierakstus: “BR – Brazīlija”, “MD – Moldova”;

               2)lēmuma II pielikumu groza šādi:

               a)pielikuma A daļas 1. punkta piekto ievilkumu aizstāj ar šādu:

               “–kukurūzas un sorgo sēklām, ja Zea mays un Sorghum spp. minētas Direktīvā 66/402/EEK,

               –dārzeņu sēklām, ja to sugas minētas Direktīvā 2002/55/EK.”;

               b)pielikuma B daļu groza šādi:

               i)1. punkta pirmās daļas piekto ievilkumu aizstāj ar šādu:

               “–kukurūzas un sorgo sēklām, ja Zea mays un Sorghum spp. minētas Direktīvā 66/402/EEK,

               –dārzeņu sēklām, ja to sugas minētas Direktīvā 2002/55/EK.”;

               ii)2.1. punkta ievilkumus aizstāj ar šādiem:

               “–Direktīvas 66/401/EEK II pielikumā,

               –Direktīvas 66/402/EEK II pielikumā,

               –Direktīvas 2002/54/EK I pielikuma B daļā,

               –Direktīvas 2002/55/EK II pielikumā,

               –Direktīvas 2002/57/EK II pielikumā.”;

               iii)2.2. punkta ievilkumus aizstāj ar šādiem:

               “–Direktīvas 66/401/EEK III pielikuma 3. un 4. aile,

               –Direktīvas 66/402/EEK III pielikuma 3. un 4. aile,

               –Direktīvas 2002/54/EK II pielikuma otrā rinda,

               –Direktīvas 2002/55/EK III pielikums,

               –Direktīvas 2002/57/EK III pielikuma 3. un 4. aile.”;

               iv)3.1. punkta otro ievilkumu aizstāj ar šādu:

               “−apgalvojums, ka sēklu paraugi ņemti un pārbaudīti saskaņā ar pašreizējām starptautiskām metodēm: “Paraugi ņemti un analizēti saskaņā ar ISTA noteikumiem oranžā vai zilā sertifikāta iegūšanai, ko izsniegusi… (ISTA sēklu pārbaudes stacijas nosaukums vai iniciāļi)”,”;

               v)4. punktu aizstāj ar šādu:

               “4.Sēklu partijām pievieno oranžo vai zilo ISTA sertifikātu, kas sniedz informāciju saistībā ar 2. punkta priekšnoteikumiem.”